Οι Στάβλοι της Εριέτας Ζαΐμη

Πρώτος κύκλος

Το τεράστιο εξοχικό κτήμα της βαθύπλουτης Εριέττας Ζαΐμη δωρίζεται από τον γιο της Ντίμη Τσιμισκή-Χόφμαν στο κράτος, που την μετατρέπει σε πρότυπες γυναικείες φυλακές, με επιδότηση της Ευρωπαϊκής Ένωσης, υπό την επιτήρηση του Μήτσου Παυλάτου και διεύθυνση της Ρωξάνης Ντάνου-Κουλουμπή. Ο Χόφμαν ονομάζεται πρόεδρος των φυλακών Καλάμου "τιμής ενεκέν". Η Ντάνου, από κοινού με τον κρυφό εραστή της, τον αρχιδεσμοφύλακα Χρόνη Μπατσινίλα, κάνει κρυφά πλιάτσικο αδειάζοντας παράνομα τις αποθήκες τροφίμων των φυλακών. Δεν γνωρίζουν όμως ότι ο δικηγόρος του Χόφμαν Άρης Ζαφόλιας, που εκτελεί χρέη υποδιευθυντή, έχει εντολή να πιάσει επ' αυτοφώρω τη Ντάνου, πράγμα που το γνωρίζει μόνο ο Χόφμαν και ο Παυλάτος. Λίγο μετά την άφιξη των πρώτων ομάδων κρατουμένων στις φυλακές Καλάμου, καταφθάνει και ο Παυλάτος, ο οποίος αποτελεί εμπόδιο στα σχέδια της Ντάνου, καθώς δίνει πάρα πολλά προνόμια στις κρατούμενες. Λίγες μέρες μετά, φτάνει μια νέα ομάδα κρατουμένων, από την οποία μία, η Μελίτα Μιχαήλ, αποδρά με εμπλοκή του Παυλάτου. Ο Παυλάτος καταφέρνει να τη φέρει πίσω στη φυλακή. Μεταξύ Παυλάτου και Μιχαήλ αναπτύσσεται κόντρα και μίσος που αργότερα γίνεται έρωτας. Εν τω μεταξύ, η Ντάνου προσπαθεί με κάθε τρόπο να απαλλαγεί από τον Παυλάτο ώστε να ροκανίσει ανενόχλητη την κοινοτική επιδότηση και τις προμήθειες των φυλακών. Στο τέλος του κύκλου, ο έρωτας Παυλάτου / Μιχαήλ φτάνει στην κορύφωσή του, καθώς η Μιχαήλ αποδρά από τις φυλακές συνοδευόμενη από τον Παυλάτο.

Δεύτερος κύκλος

Όλοι στις φυλακές Καλάμου πιστεύουν ότι ο Παυλάτος και η Μιχαήλ είναι νεκροί, καθώς δεν έχουν δώσει κανένα σημείο ζωής, εκτός από τους τρεις ανθρώπους που γνώριζαν για τον έρωτά τους: το Ζαφόλια, την κρατούμενη Φώτω Μπαρτζώκα, μέλλουσα κουμπάρα τους, και την κρατο Μιχαήλ, οι οποίοι σκοπεύουν να πάνε στην Ιταλία χρησιμοποιώντας πλαστές ταυτότητες, καταδιώκονται από την αστυνομία από τότε που η Μιχαήλ απέδρασε (για δεύτερη φορά) υπό τη συνοδεία του Παυλάτου και μετά από παγίδα που τους έστησε η αστυνομία ο Παυλάτος συλλαμβάνεται, όχι όμως και η Μιχαήλ, η οποία ξεφεύγει και τελικά μετά από μικρό χρονικό διάστημα παραδίνεται στις αρχές, καταθέτοντας πως, το διάστημα που οι δυο τους ήταν εκτός των φυλακών, τον κρατούσε όμηρο υπό την απειλή όπλου. Τελικά επιστρέφουν και οι δύο στις φυλακές Καλάμου, όπου παντρεύονται μυστικά στη μικρή εκκλησία των φυλακών με τη βοήθεια της Μπαρτζώκας και της κρατούμενης Παυλίνας Κακουδάκη. Προκειμένου να ξεχαστεί το θέμα προτείνεται να ανεβεί μια θεατρική παράσταση στις φυλακές, σε σκηνοθεσία Χόφμαν, στην οποία θα πρωταγωνιστούν κρατούμενες, δεσμοφύλακες, η γραμματέας των φυλακών Λουκία Καρατζά, ο νέος γυμναστής των φυλακών Στιβ Μπέης και ο Παυλάτος. Η νεοαφιχθείσα κρατούμενη Μαριάννα Κοκκίνου όμως, η οποία γνώρισε τους Παυλάτο και Μιχαήλ όταν αυτοί ήταν εκτός των φυλακών, και κατά τύχη φυλακίστηκε μετά στις φυλακές Καλάμου, μαθαίνει ότι οι δυο τους παντρεύτηκαν και καταγγέλει το γεγονός αυτό στην αστυνομία, γκρεμίζοντας έτσι την ψεύτικη κατάθεση της Μιχαήλ ότι τον κρατούσε αιχμάλωτο και ως συνέπεια ο Παυλάτος πρέπει να συλληφθεί. Το γεγονός του γάμου μαθαίνεται από όλους στις φυλακές Καλάμου. Οι αρμόδιοι που έρχονται στις φυλακές για να συλλάβουν τον Παυλάτο πείθονται να τον αφήσουν πρώτα να παίξει στην επικείμενη θεατρική παράσταση και μετά να τον συλλάβουν. Όλες οι κρατούμενες, όμως, με τη βοήθεια του Χόφμαν και του Ζαφόλια, σκοπεύουν να αποδράσουν ομαδικά για να προκαλέσουν αντιπερισπασμό στους αστυνομικούς που κατά τη διάρκεια της παράστασης έχουν κατακλύσει τους χώρους των φυλακών προκειμένου να αποφευχθεί μια πιθανή απόδραση των Παυλάτου-Μιχαήλ, για να βοηθήσουν τον Παυλάτο και τη Μιχαήλ να αποδράσουν. Η απόδραση, παρά τα αναρρίθμητα εμπόδια, πετυχαίνει χάρη στην επανεμφάνιση της Σαλιέρι (η οποία είχε φύγει για τη Θεσσαλονίκη που θα εκδικαζόταν μια υπόθεσή της κάύμενη Φραντζέσκα Σαλιέρι. Το πλιάτσικο της Ντάνου παίρνει τέλος όταν αποκαλύπτονται οι κομπίνες της και μπαίνει στη φυλακή.Στις αρχές του κύκλου η Μανωλία Μπούρνοβα το σκάει με άδεια που είχε λάβει και η Καίτη Κολεσίδου(η οποία ξεπαρθενεύτηκε γνώρισε στις διακοπές που είχαν οι κρατούμενες έναν Ιταλό πελάτη του ξενοδοχείου)το σκάει και φεύγει για την Ιταλία.Ο Ζαφόλιας ορίζεται νέος διευθυντής των φυλακών. Η απόδραση, παρά τα αναρρίθμητα εμπόδια, πετυχαίνει χάρη στην επανεμφάνιση της Σαλιέρι (η οποία είχε φύγει για τη Θεσσαλονίκη που θα εκδικαζόταν μια υπόθεσή της κάτι που δεν έγινε) και τη "θυσία" της Κοκκίνου (που έμεινε στο τέλος της παράστασης και τραγούδησε για να καθυστερήσει το κλείσιμο της αυλαίας αντί για την Κορομηλά που είχε κληρωθεί από όλες τις κρατούμενες οι οποίες ήταν πρόθυμες να βοηθήσουν τον Παυλάτο και τη Μιχαήλ) και στο τέλος ο Χόφμαν, το ζεύγος Παυλάτου-Μιχαήλ και οι κρατούμενες φεύγουν με καΐκι προς άγνωστη κατεύθυνση. Η αστυνομία με τον Μπατσινίλα τους βλέπουν στο καΐκι αλλά δεν ειδοποιούν το Λιμενικό.

Δημήτρης Παυλάτος

Ο Παυλάτος (Νίκος Σεργιανόπουλος) είναι ψυχολόγος-εγκληματολόγος με καταγωγή από τη Λευκάδα, που ζούσε για χρόνια στο Παρίσι. Μετά τη βράβευση έρευνάς του, η οποία αφορούσε το σωφρονιστικό σύστημα, από την Ευρωπαϊκή Ένωση, του ανατέθηκε η επιτήρηση των πρότυπων γυναικείων φυλακών Καλάμου, οπότε εγκατέλειψε το Παρίσι για να εγκατασταθεί σε οίκημα που βρίσκεται μέσα στις εγκαταστάσεις των φυλακών αυτών. Από την πρώτη κιόλας μέρα που εγκαθίσταται στις φυλακές και αναλαμβάνει την επιτήρησή τους, πραγματοποιεί δραστικές αλλαγές στον τρόπο λειτουργίας τους, καθώς δίνει μεγάλα προνόμια στις κρατούμενες, πράγμα που προκαλεί το θυμό της Ντάνου, που τον βλέπει ως εμπόδιο στα σχέδιά της. Ο Παυλάτος είναι οπαδός της ΑΕΚ και μερικές φορές έρχεται σε αντιπαράθεση με τον Μπατσινίλα, που είναι οπαδός του Ολυμπιακού, για θέματα που αφορούν τις δύο ομάδες. Ο Παυλάτος είναι μορφωμένος, καλλιεργημένος και πνευματώδης και είναι συμπαθής στις κρατούμενες, καθώς ενδιαφέρεται για το καλό τους και τους δίνει ελευθερίες. Μετά από κάποιο διάστημα, αναπτύσσεται έρωτας ανάμεσα σε αυτόν και την κρατούμενη Μιχαήλ (την οποία και παντρεύεται), τον οποίο κρατούν κρυφό από όλους, πλην κάποιων ατόμων εμπιστοσύνης. Ο Παυλάτος, μερικές φορές, αποκαλείται με το παρατσούκλι "Παριζιάνα".

Μελίτα Μιχαήλ

Η Μιχαήλ (Φαίη Κοκκινοπούλου) είναι Σαμιώτισσα κρατούμενη των φυλακών και βαρυποινίτισσα, η οποία φυλακίστηκε για το φόνο ενός φαντάρου τον οποίο σκότωσε επειδή προκάλεσε το θάνατο της αδερφής της την οποία  ξυλοκόπησε, όταν εκείνη του ανακοίνωσε ότι ήταν έγκυος από αυτόν και ότι δεν επρόκειτο να κάνει έκτρωση. Η Μιχαήλ μισεί, αρχικά, τον Παυλάτο γιατί όταν αυτή καταφθάνει στις φυλακές Καλάμου, κάνει μια προσπάθεια να αποδράσει, η οποία καταλήγει σε αποτυχία εξαιτίας του , ο οποίος εμπόδισε την απόδρασή της διότι πίστευε πως το καλύτερο για αυτή ήταν να παραμείνει στις φυλακές. Στη συνέχεια, συνεργάζεται με τη Ντάνου, συμμετέχοντας σε ένα από τα σχέδια εκδίωξης του Παυλάτου από τις φυλακές, με αντάλλαγμα το να τη βοηθήσει η Ντάνου να αποδράσει. Αργότερα, όμως, η Μιχαήλ ερωτεύεται τον Παυλάτο, όταν αυτός της αποκαλύπτει ότι είναι ερωτευμένος μαζί της και ότι ψάχνει στοιχεία για την υπόθεση του φόνου που διέπραξε αυτή, τα οποία θα λειτουργήσουν υπέρ της.

Φραντσέσκα Σαλιέρι

Η Σαλιέρι (Τζίνα Αλιμόνου), πριν μπει στη φυλακή, ήταν αναγνωρίσιμο μοντέλο στην Ιταλία, που συνελήφθη για εμπόριο ναρκωτικών και παράνομη πορνεία. Είναι όμορφη, καλός άνθρωπος με αγαθό χαρακτήρα και πολύ έξυπνη. Είναι από την αρχή της ιστορίας ερωτευμένη με τον Παυλάτο, κάτι το οποίο δείχνει μέσω των λεγομένων και των πράξεών της (όπως, λόγου χάρη, αφιερώνοντάς του τραγούδια μέσω του ραδιοφωνικού σταθμού των φυλακών στον οποίο κάνουν εκπομπές οι κρατούμενες). Όταν αντιλαμβάνεται ότι έχει δεσμό με την συγκρατούμενή της Μιχαήλ, τους βοηθά σε διάφορες καταστάσεις που προσπαθούν να ξεφύγουν της προσοχής των άλλων. Στο τελευταίο επεισόδιο, όταν όλες οι κρατούμενες περίμεναν το αεροπλάνο του Χόφμαν να τους πάει με τον Παυλάτο ώστε να αποδράσουν, αυτό καθυστέρησε και τους έσωσε η Σαλιέρι όταν έκλεψε ένα φορτηγό και τους έβαλε μέσα πριν καταφτάσει η αστυνομία. Τη φωνάζουν "Πάπισσα", καθότι καθολική, ή "Μπελούτσι".

Ρωξάνη Ντάνου-Κουλουμπή

Η Ντάνου (Μίρκα Παπακωνσταντίνου) είναι η διευθύντρια των φυλακών. Είναι διεφθαρμένη, ιδιοτελής, ανήθικη και πανούργα και θέλει να διώξει τον Παυλάτο από τις φυλακές, καθώς αυτός στέκεται εμπόδιο στα σχέδιά της. Προκειμένου να το πετύχει, μηχανεύεται διάφορα τεχνάσματα τα οποία, όμως, αποτυγχάνουν τελικά. Έχει ιδιαίτερα καυστικό και ειρωνικό χιούμορ και κακομεταχειρίζεται τους πάντες. Αδιαφορεί για το καλό των κρατούμενων και κάνει κρυφά πλιάτσικο αδειάζοντας τις αποθήκες τροφίμων των φυλακών, σε συνεργασία με τον αρχιδεσμοφύλακα Μπατσινίλα, που είναι κρυφός εραστής της, αλλά κάποια στιγμή αποκαλύπτονται οι κομπίνες της και φυλακίζεται, με αποτέλεσμα τη διεύθυνση των φυλακών να την αναλάβει ο Ζαφόλιας. Είναι σεξομανής και εκτός από τον Μπατσινίλα, γίνεται κρυφός εραστής της και ο δεσμοφύλακας Τεό Ταλαμάγκας, πράγμα που δε γνωρίζει ο Μπατσινίλας. Η Ντάνου μερικές φορές, αποκαλείται με το παρατσούκλι "Τασσώ" συνήθως από την Καλίτση.

Χρόνης Μπατσινίλας

Ο Μπατσινίλας (Γιάννης Μποσταντζόγλου) είναι αρχιδεσμοφύλακας των φυλακών και το δεξί χέρι της Ντάνου. Δεν είναι έξυπνος και συνήθως δε φέρνει εις πέρας όσα του αναθέτει η Ντάνου. Συχνά μιλάει απότομα και φωνάζει σε κρατούμενες και φύλακες. Είναι αυστηρός με τις κρατούμενες και δε τους δίνει ελευθερίες. Είναι οπαδός του Ολυμπιακού και κάποιες φορές έρχεται σε αντιπαράθεση με τον Παυλάτο, που είναι οπαδός της ΑΕΚ, για θέματα που αφορούν τις δύο ομάδες. Ο Μπατσινίλας, μερικές φορές, αποκαλείται με το παρατσούκλι "Καλογήρου".

Φώτω Μπαρτζώκα

Η Μπαρτζώκα (Χρυσούλα Διαβάτη) είναι κρατούμενη που πριν τη φυλάκισή της εργαζόταν ως πόρνη σε οίκο ανοχής. Φυλακίστηκε για εκβιασμούς ανδρών οι οποίοι ήταν πελάτες στον οίκο ανοχής όπου εργαζόταν.  Έχει ένα γιο, τον Αντρίκο, που σπουδάζει στις Η.Π.Α. και αγνοεί ότι η μητέρα του δούλευε ως πόρνη και ότι έχει φυλακιστεί, μέχρι ένα από τα τελευταία επεισόδια της σειράς στο οποίο μαθαίνει για το κρυφό παρελθόν της. Η Μπαρτζώκα είναι οπαδός του ΠΑ.ΣΟ.Κ. και στο παρελθόν είχε διοικητική θέση σε τοπική αυτοδιοίκηση. Έρχεται σε αντιπαράθεση, μερικές φορές, με την κρατούμενη Μανωλία Μπούρνοβα, που είναι οπαδός της Νέας Δημοκρατίας, για θέματα που αφορούν τα δύο κόμματα και όχι μόνο. Είναι ο πρώτος άνθρωπος που μαθαίνει για τη σχέση Παυλάτου-Μιχαήλ, αλλά δεν την αποκαλύπτει σε κανέναν και βοηθάει το ζευγάρι πολλές φορές.

Λιλίκα Καλίτση

Η Καλίτση (Κωνσταντία Χριστοφορίδου) είναι Πατρινιά κρατούμενη που πριν τη φυλάκισή της εργαζόταν ως κομμώτρια. Φυλακίστηκε για χρέη στο ΙΚΑ, τα οποία, αρχικά, δεν ήταν δικά της, αλλά του πρώην αρραβωνιαστικού της, ο οποίος την εξαπάτησε μεταβιβάζοντάς τα, με αποτέλεσμα εκείνη να φυλακιστεί, καθώς αδυνατούσε να τα εξοφλήσει. Η Καλίτση είναι κουτσομπόλα και γνωρίζει τα πάντα που συμβαίνουν στις φυλακές Καλάμου. Η κρατούμενη Σμαρούλα Κολιάτσου, με την οποία διαμένουν στο ίδιο κελί, είναι η στενότερη φίλη που έχει μέσα στις φυλακές. Η Καλίτση έχει έρθει σε σεξουαλική επαφή με πολλούς άντρες με τους οποίους δε διατηρούσε ερωτικό δεσμό. Φλερτάρει τον Παυλάτο από την πρώτη στιγμή που αυτός εγκαθίσταται στις φυλακές, καθώς τη σαγηνεύει το ότι είναι πνευματώδης, χωρίς όμως να έχει ανταπόκριση. Επίσης, βρίσκει σαγηνευτικό και τον άγριο χαρακτήρα του Μπατσινίλα, ο οποίος είναι και αυτός γοητευμένος από αυτή, με συνέπεια να υπάρχει αμοιβαίο φλερτ. Από κάποιο σημείο και μετά, η Καλίτση φλερτάρει, χωρίς ανταπόκριση, τον Ζαφόλια, με τον οποίο τελικά συνάπτει σχέση, όταν αυτός αναλαμβάνει τη διεύθυνση των φυλακών.

Σμαρούλα Κολιάτσου

Η Κολιάτσου (Βασιλική Δέλιου) είναι παιδόφιλη φιλόλογος. Δούλευε σε σχολείο στη Δράμα έως ότου συνελήφθη για αποπλάνηση ανήλικων μαθητών της, τους οποίους οδηγούσε κρυφά στο βουνό Κορύλοβο. Είναι κολλητή φίλη με την Καλίτση, την οποία ακολουθεί πάντα και μιμείται στο κουτσομπολιό, αλλά και πολλές φορές ειρωνεύεται με το καυστικό της χιούμορ. Συχνά δε χάνει την ευκαιρία να ζητάει να της φέρουν κάποιο σχολείο εκδρομή στις φυλακές. Σε κάποιο επεισόδιο (όταν έρχεται ένας παπάς για να λειτουργήσει το εκκλησάκι των φυλακών) η Κολιάτσου προσπαθεί να αποπλανήσει το παπαδοπαίδι χωρίς όμως επιτυχία καθώς αποκαλύπτεται.

Παυλίνα Κακουδάκη

Η Κακουδάκη (Τζέσυ Παπουτσή) είναι Κρητικιά κρατούμενη που τελεί χρέη δεσμοφύλακα των φυλακών. Έχει φυλακιστεί για το φόνο ενός αρχιμανδρίτη με τον οποίο διατηρούσε ερωτική σχέση ενώ ήταν παντρεμένη με άλλον άντρα. Τον σκότωσε επειδή αυτός της ανακοίνωσε ότι θέλει να διακοπεί η σχέση αυτή. Η Κακουδάκη κρατάει πάντα ένα γκλομπ το οποίο χρησιμοποιεί ελαφρώς κάποιες φορές και συχνά μιλάει απότομα και φωνάζει στις κρατούμενες, ακόμη και σε φύλακες και στον Παυλάτο. Συνήθως είναι αυστηρή με τις κρατούμενες, αλλά κάποιες φορές γίνεται ελαστική μαζί τους. Ισχυρίζεται πως είναι Χριστιανή, πράγμα που λειτουργεί ως ειρωνεία, εφόσον έχει σκοτώσει κληρικό. Έχει έναν ανήλικο γιο τον οποίο έχει να δει τρία χρόνια εξαιτίας της φυλάκισής της μια και ο πρώην άντρας της δεν την αφήνει να το δει (με τη βοήθεια του Παυλάτου όμως το βλέπει σ' ένα από τα τελευταία επεισόδια της σειράς). Σε ένα από τα τελευταία επεισόδια της σειράς, μαθαίνει για την κρυφή σχέση Παυλάτου-Μιχαήλ, αλλά δεν την αποκαλύπτει σε κανέναν και βοηθάει το ζευγάρι να παντρευτεί. Αυτό, σε συνδυασμό με την ελαστικότητα που κάποιες φορές δείχνει στις κρατούμενες, φανερώνει ότι παρόλο που είναι αυστηρή, μιλάει απότομα και φωνάζει, έχει μία ευαίσθητη πλευρά. Η Κακουδάκη, μερικές φορές, αποκαλείται με το παρατσούκλι "Χάνιμπαλ".

Μαίρη Σκαρμούτσου

Η Σκαρμούτσου (Σάρα Γανωτή), αδιόριστη δασκάλα, είναι φυλακισμένη για συμμετοχή στην τρομοκρατική οργάνωση "Δεκαπενταύγουστος", με την οποία πραγματοποιούσε παράνομες επιθέσεις και πορείες. Είναι επαναστάτρια (μάλλον κατά φαντασίαν) που δε χάνει ευκαιρία να αντιδράσει με φωνές σε οποιονδήποτε έχοντα εξουσία, ακόμα και τον Παυλάτο, τον οποίο συχνά αποκαλεί "πρακτοράκο". Αμφισβητεί κάθε κίνησή του ως προβοκάτσια. Θερμή υποστηρικτής του Τσε, του Μπελογιάννη και άλλων κομμουνιστών, καθώς και μελών της 17 Νοέμβρη, είναι ακτιβίστρια, φωνακλού και αντιδραστική. Έχει κάνει 35 αποτυχημένες αποδράσεις σε προηγούμενες φυλακές, τις οποίες συνεχίζει με την ίδια τύχη και στον Κάλαμο, με αποτέλεσμα πολλές φορές να γίνεται αντικείμενο χλευασμού. Στον πρώτο κύκλο που διεξάγονται εκλογές, τις κερδίζει απροσδόκητα έναντι των Μπαρτζώκα και Μπούρνοβα. Όταν γνωρίζεται και συνάπτει σχέση με το γιο της Μπαρτζώκα, φαίνεται ο θηλυκός, ήρεμος και πιο ρομαντικός εαυτός της.

Τεό Ταλαμάγκας

Ο Τεό (Θεοδόσης Κώτσης) είναι φύλακας που παραμένει και στις δύο σεζόν της σειράς. Παίζει κιθάρα και τραγουδάει και ψάχνει τρόπους να αναδείξει το ταλέντο του παίζοντας στις εκδηλώσεις της φυλακής, αλλά και live στο ραδιόφωνο. Όταν πληροφορείται ότι η Οικονόμου είναι βαφτισιμιά της Βίσση, τη φλερτάρει προσπαθώντας να την πείσει να μιλήσει στη Βίσση εκ μέρους του. Συνευρίσκεται συχνά ερωτικά με τη διευθύντρια των φυλακών Ντάνου Κουλουμπή, η οποία του έχει τάξει ότι θα μιλήσει στον Γιώργο Λεβέντη της Heaven, για να του βγάλει ένα δίσκο.

Μαρινέλλα Βαζάκα

Η Μαρινέλλα (Χριστίνα Παπαμίχου) καταδικάστηκε για κατ' επανάληψη κλοπές και παράνομες κομπίνες. Αθεράπευτη κερδοσκόπος και συμφεροντολόγος, ψάχνει πως να βγάλει χρήματα σε κάθε περίπτωση, όπως για παράδειγμα με την πώληση αντικλειδίων που κατασκευάζει η ίδια, ή όταν ζητάει λεφτά από τις υποψήφιες Μπαρτζώκα και Μπούρνοβα στις εκλογές, για να τις ψηφίσει. (Τελικά παίρνει τα λεφτά κι απ' τις δύο και ψηφίζει τη Σκαρμούτσου). Η Βαζάκα είναι οπαδός του Παναθηναϊκού. Πολλές φορές διηγείται ιστορίες με πρώην της, χρήστες και εμπόρους ναρκωτικών, ληστές κλπ, οι οποίοι, όπως υποστηρίζει "της μάθαν τη δουλειά". Επίσης παίζει πιάνο. Προς το τέλος της σειράς η Βαζάκα μαθαίνουμε ότι έχει μείνει έγκυος. Η Βαζάκα δεν εμφανίζεται στο τελευταίο επεισόδιο και δεν δραπετεύει με τις άλλες είτε επειδή μπορεί να γεννούσε είτε επειδή αποφυλακίστηκε.

Μανωλία Μπούρνοβα

Η Μπούρνοβα (Πηνελόπη Πιτσούλη) είναι κρατούμενη που πριν τη φυλάκισή της κέρδιζε χρήματα προσφέροντας υπηρεσίες κατασκευής δήθεν "μαγικών" φίλτρων και κάνοντας δήθεν "μάγια". Φυλακίστηκε για πρόκληση σοβαρής σωματικής βλάβης, καθώς άφησε παράλυτο από τη μέση και κάτω έναν άνθρωπο ο οποίος κατανάλωσε ένα τέτοιο φίλτρο. Όπως και η Μπαρτζώκα κατάγεται από τη Ζαχάρω Ηλείας και ήταν πλούσια και κατέβηκε στην Αθήνα όταν πέθανε ο άνδρας της και όταν χάθηκε η περιουσία της. Έχει μία κόρη, τη Ράνια, η οποία έχει σπουδάσει αλλά δε βρίσκει εργασία που να ανταποκρίνεται στο πτυχίο της, με αποτέλεσμα να έχει καταφύγει στο να εργάζεται ως ταξιθέτρια στο θέατρο "Ιλίσια Ντενίση", προκειμένου να έχει μια πηγή εισοδήματος. Η Μπούρνοβα είναι οπαδός της Νέας Δημοκρατίας και έρχεται σε αντιπαράθεση, μερικές φορές, με την Μπαρτζώκα, που είναι οπαδός του ΠΑ.ΣΟ.Κ., για θέματα που αφορούν τα δύο κόμματα και όχι μόνο. Η Μπούρνοβα είναι από τους πρώτους που μαθαίνει για τη σχέση Παυλάτου-Μιχαήλ από τις κάμερες που είχαν εγκαταστήσει κάποια στιγμή στη φυλακή. Για να μην αποκαλύψει κάτι η Μπαρτζώκα προσπαθεί να τη βγάλει τρελλή κάτι που τελικά αποτυγχάνει όταν η Μπούρνοβα τραβάει το ζευγάρι φωτογραφίες αλλά υπόσχεται να μην τις δείξει σε κανένα με όρο να προσβάλλει για ένα μήνα τη Μπαρτζώκα χωρίς εκείνη να της απαντά. Στα επόμενα επεισόδια η Μπούρνοβα ρίχνει αρκετά υπονοούμενα για το ζευγάρι χωρίς όμως να λέει ποτέ κάτι ξεκάθαρα. Κάποια στιγμή, η Μπούρνοβα παίρνει τριήμερη άδεια από τις φυλακές αλλά δεν ξαναεπιστρέφει.

Καίτη Κολεσίδου-Γκιούλμπαμπα

Η Κολεσίδου-Γκιούλμπαμπα (Μαρία Λεκάκη), που συνήθως αποκαλείται με ένα από τα δύο επώνυμά της, είναι κρατούμενη η οποία πριν τη φυλάκισή της κατείχε το 65% του γραφείου τελετών "Η Μόνη Απάντησις του Βίου". Φυλακίστηκε με την κατηγορία ότι δολοφόνησε εκ προ μελέτης τον ηλικιωμένο και πλούσιο σύζυγό της, που πέθανε την πρώτη νύχτα του γάμου τους, χορηγώντας του το φάρμακο "Βαϊάγκρα" (Viagra). Οι συγγενείς του συζύγου της ισχυρίστηκαν ότι τον δολοφόνησε με σκοπό να κληρονομήσει την περιουσία του, όμως δεν ευθύνεται αυτή για τον θάνατό του, καθώς το φάρμακο το χορήγησε ο ίδιος στον εαυτό του, εν αγνοία της. Η Κολεσίδου-Γκιούλμπαμπα είναι ηλικίας τουλάχιστον τριανταπέντε ετών και δεν έχει έρθει ποτέ σε σεξουαλική επαφή, πράγμα που την έχει φέρει σε απόγνωση. Πιστεύει ότι πάσχει από διαφόρων ειδών φοβίες (στις οποίες συμπεριλαμβάνονται συνηθισμένες φοβίες, όπως υψοφοβία, αλλά και άλλες ασυνήθιστες, όπως χρωματοφοβία, νεροφοβία, κουνελοφοβία, ενεσοφοβία κ.α.) και συνήθως κυκλοφορεί με κατάλευκα ρούχα. Στο τέλος του πρώτου κύκλου γνωρίζει κι ερωτεύεται έναν Ιταλό, το Μάσιμο, κατά τη διάρκεια των γενεθλίων του Χόφμαν (ο οποίος έκανε πάρτι γενεθλίων στο ξενοδοχείο που έμενε ο Μάσιμο και είχε πάρει μαζί του όλες τις κρατούμενες της φυλακής) και το σκάει μαζί του όταν επιστρέφει στον Κάλαμο με τη βοήθεια των υπόλοιπων κοριτσιών. Κατά τη διάρκεια του πάρτι που έκανε ο Χόφμαν χάνει την παρθενία της νομίζοντας ότι έκανε σεξ με το Μάσιμο αλλά τελικά δεν ήταν αυτός (και δε μαθαίνει ποτέ ποιος "την έκανε γυναίκα" όπως και η ίδια δήλωνε συχνά).Στις αρχές του δεύτερου κύκλου ο Μάσιμο μαζί με όλες τις κρατούμενες την βοηθούν και αποδράει φεύγοντας για την Ιταλία.

Ρούλα Κορομηλά

Η Κορομηλά (Μαρία Κανελλοπούλου) είναι κρατούμενη που πριν τη φυλάκισή της είχε στην κατοχή της μία ταβέρνα στην Αμμουλιανή. Φυλακίστηκε για το φόνο του συζύγου της με 17 μαχαιριές, ο οποίος την καταπίεζε και την απατούσε με μία Ρουμάνα λουλουδού. Είναι καλή μαγείρισσα και σε κάποια στιγμή αναλαμβάνει να μαγειρεύει τα γεύματα των κρατουμένων, όταν ο έλεγχος των μαγειρείων της φυλακής αναλαμβάνεται από τις κρατούμενες. Είναι ευαίσθητη και πάντα πρόθυμη να προσφέρει βοήθεια όταν κάποιος βρίσκεται σε ανάγκη. Έχει το ίδιο ονοματεπώνυμο με την Ελληνίδα τηλεπαρουσιάστρια Ρούλα Κορομηλά, όμως το όνομά της δεν έχει την ίδια ρίζα με το όνομα της τηλεπαρουσιάστριας, καθώς το δικό της προέρχεται από το όνομα "Σταυρούλα", ενώ το όνομα της τηλεπαρουσιάστριας προέρχεται από το όνομα "Θοδωρούλα". Σε ένα από τα τελευταία επεισόδια της σειράς, μαθαίνει για την κρυφή σχέση Παυλάτου-Μιχαήλ, αλλά δεν την αποκαλύπτει σε κανέναν. Στο τέλος η Ρούλα κληρώνεται μεταξύ των κρατουμένων να μείνει πίσω για να μπορέσουν να φύγουν οι άλλες.  Τελικά η Μαριάννα Κοκκίνου μένει στη θέση της Κορομηλά και έτσι η τελευταία καταφέρνει να δραπετεύσει με τις άλλες.

Χρυσοπηγή (Πηγή) Μπακόλα

Η Μπακόλα (Βίκυ Πρωτογεράκη) πριν φυλακιστεί ήταν άνεργη ηθοποιός η οποία συνελήφθη αφού εκβίαζε παράνομα γνωστούς ηθοποιούς, τραγουδιστές και γενικά ανθρώπους της τέχνης. Σε διάφορες περιπτώσεις αναφέρεται σε γνωστές ηθοποιούς που, όπως λέει, "της έφαγαν το ρόλο" σε κάποιο σίριαλ, ταινία, ή θεατρικό. Είναι ήσυχο άτομο και δε δείχνει να παίρνει μέρος σε φασαρίες των φυλακών, ενώ στην περίοδο των εκλογών υποστηρίζει φανερά την Μπαρτζώκα. Είναι ομοφυλόφιλη και συχνά φλερτάρει την συγκρατούμενή της Σαλιέρι, με αποτέλεσμα να εισπράττει την ενόχληση και την ύβρι της.

Ελένη Γιαννοπούλου

Η Ελένη Γιαννόπουλου (Πένυ Σταθάκη) είναι ιερόδουλη η οποία καταδικάστηκε για τον φόνο του νταβατζή της. Συχνά κουτσομπολεύει μαζί με την Καλίτση και την Κολιάτσου. Στον δεύτερο κύκλο μένει έγκυος από έναν φίλο του γιου της Μπαρτζώκα, κατά τη διάρκεια της πενθήμερηςς άδειας που πήρε. Τη φωνάζουν Κοκκάλω, γιατί τη θεωρούν πολύ αδύνατη.

Ελλάδα Οικονόμου

Η Οικονόμου (Μαρία Φιλίππου) είναι κρατούμενη με καταγωγή από τη Λάρνακα της Κύπρου, που πριν τη φυλάκισή της εργαζόταν ως θωρακοχειρουργός. Φυλακίστηκε για τρεις ανθρωποκτονίες εξ αμελείας στο χειρουργείο, οι οποίοι προέκυψαν από ιατρικά της λάθη. Η Ελληνοκύπρια τραγουδίστρια Άννα Βίσση είναι νονά της και η Οικονόμου είναι φανατική της θαυμάστρια που αντιπαθεί την Ελληνίδα τραγουδίστρια Δέσποινα Βανδή, καθώς η τελευταία θεωρείται ευρέως η βασική ανταγωνίστρια, σε επαγγελματικό επίπεδο, της Βίσση.

Χούλια Οσμάν

Η Χούλια (Βέτα Μπετίνη), είναι Τουρκάλα, οξυγονοκολλήτρια στο επάγγελμα, που πιάστηκε για παράνομη μεταφορά 1.300 παράνομων μεταναστών στην Ελλάδα, οι οποίοι όπως υποστηρίζει ήταν συγγενείς της. Είναι υπέρβαρη και συχνά την αποκαλούν με το προσωνύμιο "Χούλα Χουπ". Είναι ευαίσθητο και αγαθό άτομο. Σε κάποιες περιπτώσεις έχει διαμάχες με την κύπρια Οικονόμου για εθνικά θέματα (κυρίως το κυπριακό), και δε διστάζει να προστατέψει τον φρουρό Κατσιφάρα, με τον οποίο είναι ερωτευμένη, από όποιον προσπαθήσει "να του κάνει κακό". Πάντως, δεν είναι λίγες οι φορές που η επίδειξη του έρωτά της προς τον Κατσιφάρα, δημιουργεί το γέλιο στους υπόλοιπους φρουρούς και τις κρατούμενες, αφού φτάνει σε σημείο παρενόχλησης.

Στέλλα Πριοβόλου

Η Πριοβόλου (Σοφία Μουτίδου), είναι σατανίστρια που καταδικάστηκε για τέλεση σατανιστικών τελετών και εξ αμελείας εμπρησμό σε μία απ' αυτές. Αποφεύγουν να την πλησιάζουν γιατί βρωμάει, κάτι για το οποίο την αποκαλούν πολλές φορές Μπόχαλη. Σε κάποιο επεισόδιο, κλέβει τον αγαπημένο γάτο της διευθύντριας Κουλουμπή για να το θυσιάσει κάτω απ' την Πανσέληνο, αλλά την επίμαχη νύχτα που είναι έτοιμη να το σφάξει στο εκκλησάκι, πάνω στο οποίο είχε ζωγραφίσει μια πεντάλφα, βλέπει ένα φρουρό να πλησιάζει και το εγκαταλείπει μαζί με το μαχαίρι. Δε παραλείπει να τρομάζει την Κορομηλά, που ξέρει ότι τη φοβάται, κάθε φορά που τη συναντάει μπροστά της.

Κανέλλος Κατσιφάρας

Ο Κατσιφάρας (Παντελής Καναράκης), ανιψιός του πολιτικού Απόστολου Κατσιφάρα, είναι η πλέον κωμική φιγούρα των φρουρών της φυλακής. Φοβιτσιάρης και άτολμος, ευγενικός και αδύναμος, εισπράττει συχνά ταπεινωτικά σχόλια από τους άλλους φρουρούς αλλά και απ' τις κρατούμενες και τη διεύθυνση. Είναι, όμως, ετοιμόλογος και αρκετά έντιμος. Είναι συχνά το θύμα σε διάφορες καταστάσεις, στις περισσότερες από τις οποίες δε φταίει.

Λουκία Καρατζά

Η Λουκία Καρατζά (Φανή Παναγιωτίδου) είναι η ρεσεψιονίστ των φυλακών, που βρίσκεται στη γραμματεία και είναι πάντα διατεθημένη να περιγράψει με τον δικό της, ξεχωριστό τρόπο, που βρίσκεται μια τοποθεσία μέσα στις φυλακές. Η έλλειψη ομορφιάς οδηγεί τους πάντες να τη χλευάζουν γι' αυτό. Η Λουκία είναι υπόχειρο της Ντάνου, αφού όχι μόνο ανέχεται να την προσβάλλει, αλλα της κάνει και διάφορα θελήματα. Δείχνει να έλκεται από φρουρούς πολλές φορές, αλλά ποτέ δεν το δείχνει ευθέως σε αυτούς. Η Λουκία έχει βγει πολλές φορές τρελή χωρίς να είναι, όπως όταν είχε δει τον Παυλάτο ως πιτσαδόρο κατά την απόδρασή του με τη Μιχαήλ στο δεύτερο κύκλο, ενώ θεωρούνταν νεκροί.

Ντίμης Τσιμισκής-Χόφμαν

Ο Ντίμης Τσιμισκής-Χόφμαν (Άγγελος Παπαδημητρίου) είναι ένας εκκεντρικός πολυδισεκατομμυριούχος που δωρίζει στο κράτος την τελευταία κατοικία της ζάμπλουτης και αυταρχικής μητέρας του, τους περίφημους "Στάβλους της Εριέτας Ζαΐμη", όπου οικοδομήθηκαν οι φυλακές Καλάμου. Ο Χόφμαν έχει έναν σωματοφύλακα, τον  "Λίλα". Έχει πολλές παράξενες συνήθειες και γενικώς έχει έναν ιδιόρρυθμο χαρακτήρα. Συνηθίζει να αφηγείται ιστορίες από τη ζωή του ή που συνέβησαν στον χώρο των "Στάβλων" σε όποιον βρει μπροστά του, ενώ συνομιλεί τηλεφωνικά με τον τέως Βασιλέα Κωνσταντίνο. Βαριέται την κοσμική ζωή και λατρεύει την καλοπέραση. Έχει αναλάβει με τον δικηγόρο του, Άρη Ζαφόλια, και τον Παυλάτο να ξεσκεπάσουν τις καταχρήσεις της Ντάνου, αλλά ο ίδιος δεν έχει καμία προσωπική συμμετοχή. Οι κρατούμενες τον λατρεύουν, διότι τους δίνει πολλά προνόμια εκνευρίζοντας τη Ντάνου, όπως τη μεταφορά τους σε πολυτελέστατο ξενοδοχείο με αφορμή τα γενέθλιά του. Στο τέλος της σειράς, αναλαμβάνει να σκηνοθετήσει τη θεατρική παράσταση που θα χρησιμεύσει ως αντιπερισπασμός για την απόδραση των κρατουμένων.

Άρης Ζαφόλιας

Ο Άρης Ζαφόλιας (Αλέξανδρος Ρήγας) είναι ο δικηγόρος του Ντίμη Τσιμισκή-Χόφμαν και υποδιευθυντής των φυλακών. Έχει αναλάβει να βρει στοιχεία για τις καταχρήσεις της Ντάνου, με τη βοήθεια του Παυλάτου. Ακόμη, αναλαμβάνει να βρει στοιχεία για την αθωότητα της Μιχαήλ από τον Παυλάτο, καθώς και τα απαραίτητα χαρτιά (πλαστές ταυτότητες, διαβατήρια) ώστε να φύγουν για την Ιταλία ο Παυλάτος με τη Μιχαήλ. Μετά τη σύλληψη της Ντάνου, στις αρχές του δεύτερου κύκλου, αναλαμβάνει την διεύθυνση των φυλακών. Παράλληλα, αποκτά δεσμό με την Καλίτση, μετά από συνεχές φλερτ εκ μέρους της.

Ποσοστά τηλεθέασης και διάρκεια

Η σειρά δεν είχε τόσο υψηλά ποσοστά τηλεθέασης όσο είχαν παλιότερες σειρές του συγγραφικού διδύμου Ρήγα-Αποστόλου. Από την άλλη, ωστόσο, ήταν αρκετά δημοφιλής, με αποτέλεσμα να διαρκέσει μιάμιση τηλεοπτική χρονιά. Ολοκληρώθηκε σε 36 επεισόδια.

Πρόστιμο από το Εθνικό Συμβούλιο Ραδιοτηλεόρασης

Στις 30 Σεπτεμβρίου του 2003, το Εθνικό Συμβούλιο Ραδιοτηλεόρασης (Ε.Σ.Ρ.) επέβαλε πρόστιμο ύψους 300.000 ευρώ στον τηλεοπτικό σταθμό ΑΝΤ1 για τις βωμολοχίες που περιέχουν οι διάλογοι της σειράς. Μετά την ένσταση (αίτηση θεραπείας) που υπέβαλε ο σταθμός στο Εθνικό Συμβούλιο Ραδιοτηλεόρασης, το πρόστιμο μειώθηκε στα 200.000 ευρώ.